Diari Oficial de la Generalitat Valenciana


Sumari del DOGV 2600, del 05-10-1995 (1995/836355)

ACORD de 25 de setembre de 1995, del Govern Valencià, pel qual s'aprova l'ordenació urbanística per a la construcció d'edificis i per a la instal·lació d'indústria de fabricació de ceràmica, en sòl no urbanitzable comú del terme municipal d'Almassora, com actuació integral d'interés comunitari.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2600

Data del DOGV
:   05-10-1995

Secció del DOGV
:   ALTRES DISPOSICIONS

Número del document
:   1995/836355


Data del document
:   25-09-1995

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 25 de setembre de 1995, del Govern Valencià, pel qual s'aprova l'ordenació urbanística per a la construcció d'edificis i per a la instal·lació d'indústria de fabricació de ceràmica, en sòl no urbanitzable comú del terme municipal d'Almassora, com actuació integral d'interés comunitari.   
El Govern Valencià, en la reunió del dia 25 de setembre de 1995, adoptà el següent acord:  
Vist l'expedient tramitat a instàncies d'Almosafa, SL, per a la declaració d'interés comunitari, pel procediment extraordinari, d'una actuació industrial per a una fàbrica de ceràmica, en sòl no urbanitzable, al terme municipal d'Almassora (Castelló).  
Antecedents de Fet  
Primer  
El 3 de març de 1995 va entrar la sol·licitud formulada per Almosafa, SL, per a la declaració d'interés comunitari d'una actuació industrial, per a una fàbrica de ceràmica, pel procediment extraordinari.  
La sol·licitud esmentada i la documentació que s'adjuntava (projecte tècnic que inclou memòria, plànols d'informació i d'ordenació, pla d'etapes, normes urbanístiques, estudi econòmico-financer i estudi d'impacte ambiental) es donà a conéixer a la Comissió Informativa de la Comissió Territorial d'Urbanisme que, en la sessió de 16 de març de 1995, va considerar, en síntesi, la no-justificació del compliment de les condicions establides en l'article 20.1 de la Llei de la Generalitat Valenciana 4/1992, de 5 de juny, sobre sòl no urbanitzable i, d'altra banda, va advertir insuficiències documentals i contradiccions en els documents presentats. Tenint en compte açò, aquesta Comissió va acordar ordenar la suspensió de la tramitació de l'expedient i condicionar-ne l'exposició al públic a la justificació per la promotora de la concurrència en l'actuació de les condicions establides en el precepte esmentat, sense perjudici que, durant l'exposició al públic de l'expedient, es puguen esmenar les deficiències documentals i les contradiccions advertides.  
El 17 de març de 1995, es va rebre la documentació justificativa del compliment de les condicions repetidament esmentades i el 21 de març de 1995 el president de la Comissió Territorial d'Urbanisme va resoldre admetre a tràmit la sol·licitud i va disposar la prossecució de la tramitació de l'expedient.  
Durant aquesta tramitació, per mitjà d'un escrit presentat el 9 de maig de 1995, Almosafa, SL, completa la documentació i resol les contradiccions advertides en l'acord de la Comissió Informativa que s'ha esmentat.  
Segon  
L'expedient ha estat exposat al públic, per un termini de 20 dies, després de la publicació de l'anunci corresponent en el periòdic Levante de Castellón, de 30 de març de 1995, i en el Diari Oficial de la Generalitat Valenciana, número 2.491, de 19 d'abril de 1995.  
Així mateix, els propietaris de finques incloses en l'àmbit de l'actuació van ser notificats de manera individualitzada.  
Durant el tràmit d'informació pública no es va formular cap reclamació relativa a l'estudi d'impacte ambiental ni es va presentar cap proposta alternativa a la que va originar aquest procediment.  
Es va presentar, tanmateix, un escrit signat per Pascual Amiguet Cabedo, mitjançant el qual sol·licitava l'adquisició de la totalitat de la seua parcel·la afectada per l'actuació objecte de l'expedient.  
Tercer  
Així mateix, es va donar audiència als municipis de la zona (Castelló de la Plana, Vila-real i Almassora). ºnicament aquest últim municipi va realitzar un informe, per mitjà d'un acord de la Comissió de Govern, de 4 d'abril de 1995, en sentit favorable i que fixava la valoració de les compensacions econòmiques substitutives de les obligacions de cessió legalment establides.  
Es va sol·licitar un informe del Servei Territorial d'Indústria de la Conselleria d'Indústria, Comerç i Turisme. Aquest informe va ser emés el 30 de març de 1995 en sentit favorable.  
Finalment, la Conselleria de Medi Ambient va formular una declaració d'impacte ambiental, el 8 de juny de 1995, en sentit favorable sota una sèrie de condicions que s'esmentaran en la part dispositiva d'aquest acord.  
La Conselleria esmentada, quan va trametre al Servei Territorial d'Urbanisme de Castelló l'esmentada declaració d'impacte, ho va fer adjuntant els informes de la Direcció General de Patrimoni Artístic, de la Conselleria de Cultura, Educació i Ciència, respecte dels quals també es faran tot seguit els comentaris oportuns.  
Quart  
L'actuació en els termes que es concreten en la documentació presentada el 9 de maig de 1995 afecta una superfície total de terrenys de 162.243 m2, integrada per 49 parcel·les cadastrals del polígon 5, del terme municipal d'Almassora, sòl classificat com a no urbanitzable comú en el vigent Pla General d'Ordenació Urbana d'aquesta població. La sol·licitant no és propietària de tots els terrenys objecte de l'actuació.  
L'àrea objecte de l'actuació se situa al nord-oest de la població i limita al nord i a l'est amb terrenys classificats com a sòl no urbanitzable, al sud, amb terrenys classificats com a sòl urbanitzable no programat, i a l'oest, amb el camí de Borriol, pel qual s'accedeix des de la carretera nacional CN-340 i a través del camí del Pla de Museros.  
La declaració d'interés comunitari se sol·licita per a la implantació d'una indústria ceràmica que tindrà, després de les diverses fases d'execució, una superfície total construïda de 95.000 m2.  
Es preveu una inversió de prop de 6.000 milions de pessetes i la creació de 212 llocs de treball.  
S'estableix una única fase per a l'execució de les infraestructures totals. Les obres d'urbanització es faran en el termini d'un any després d'obtenir les llicències corresponents. Les obres d'instal·lacions industrials, en la fase inicial, començaran en el termini màxim de sis mesos des de la concessió de les llicències pertinents. Aquesta fase inicial preveu la construcció d'una nau per a graner d'argiles de 2.000 m2 i una alçada de 10 metres, una nau destinada a seccions de mòlta, atomització i sitges, de 25 metres d'alçada i 3.000 m2 de superfície, una nau modular de 40 metres de llum amb una longitud de 250 metres i 6,5 metres d'alçada, per a les seccions de premsatge, d'assecament, preparació d'esmalts, pulmons de material cru i cuit, forns i línies de selecció i d'embalatge, i una quarta nau de 4.000 m2 i una alçada de 6,5 metres destinada a magatzem de producte acabat. A mesura que les necessitats de la producció de l'empresa vagen creixent s'ampliaran els mòduls abans descrits fins a arribar als 95.000 m2 construïts.  
Cinqué  
El conseller d'Obres Públiques, Urbanisme i Transports va emetre un informe favorable sobre l'expedient, per mitjà de la resolució de 4 de setembre de 1995.  
Fonaments de dret  
Primer  
A la vista de l'últim dels antecedents que precedeixen, és evident que l'actuació pretesa s'ha de resoldre per la via processal de l'article 20 de la Llei de la Generalitat Valenciana 4/1992, de 5 de juny, sobre sòl no urbanitzable, una vegada s'ha constatat que es compleixen les condicions fixades en el número 1 d'aquest precepte, ja que:  
a) Les característiques de l'actuació fan necessari disposar d'una superfície uniparcel·lària de grans dimensions que aconsella no utilitzar el sòl urbanitzable no programat industrial limítrof que per les seues característiques i localització hauria de quedar, d'acord amb les previsions de planejament i segons informa l'Ajuntament d'Almassora, per a la implantació d'indústries petites i mitjanes de les quals resultaria una ordenació més oberta i integrada amb la trama urbana.  
b) L'actuació resol els serveis que demana el seu establiment sense que es produïsca una sobrecàrrega de demanda en les infraestructuras existents, sobretot en les de caràcter viari, ja que es justifica que el trànsit que aquesta genera representa al voltant de l'1 per cent del trànsit actual en la zona del polígon industrial del Ramonet, en el terme municipal d'Almassora, i queda demostrat que els camins que s'han d'utilitzar tenen capacitat per a suportar la circulació dels camions amb origen o destinació en la fàbrica que s'ha d'implantar.  
c) La mercantil promotora de l'actuació assumeix el compliment de les obligacions, deures i cessions propis de l'adjudicatari d'un programa d'actuació urbanística, no inferiors a les legalment exigibles en sòl urbanitzable programat encara que substituïdes pels equivalents econòmics, de conformitat amb l'informe de l'Ajuntament d'Almassora, de manera que aquestes cessions tenen els equivalents econòmics respectius que a continuació s'indiquen:  
- Cessió del 10 per cent de la superfície bruta de l'actuació per a zona verda (16.224 m2), que se substitueix per dotze milions cinquanta-quatre mil quatre-centes trenta-dues pessetes (88.189.480 PTA), que resulten de considerar a 338 PTA/m2 el valor inicial del sòl i a 405 PTA/m2 el cost d'urbanització tipus de la zona verda.  
- Substitució del 15 per cent de l'aprofitament urbanístic no patrimonialitzable (14.250 m2), pel seu equivalent econòmic que se xifra en vint-i-vuit milions cinc-centes mil pessetes (15.357.380 PTA), que resulten de considerar el valor residual del sòl a raó de 2.000 PTA/m2.  
Segon  
La tramitació de l'expedient ha sigut formalment correcta i s'han complit les exigències de procediment que estableix l'article 20.2 de la Llei de la Generalitat Valenciana 4/1992, de 5 de juny, sobre Sòl No Urbanitzable, en relació amb la Llei Reguladora de l'Activitat Urbanística.  
Respecte d'açò, l'única al·legació formulada en el tràmit d'informació pública, subscrita pel senyor Pascual Amiguet Cabedo, en la qual sol·licita la compra de tota la finca de la seua propietat, no té entitat en l'aspecte de l'ordenació urbanística per a evitar la implantació de l'actuació, més encara quan la seua autorització comporta la potestat expropiatòria en benefici del promotor de l'actuació.  
Tercer  
Els serveis que demana l'actuació queden adequadament resolts a càrrec de la mercantil promotora, ja que:  
a) El subministrament d'aigua s'efectua a partir de la xarxa de regs de la zona, amb la construcció d'un depòsit per a l'ús industrial i un altre per als serveis. L'aigua per al consum humà serà embotellada i no s'utilitzarà la d'aquests circuits. S'estableix un clorador que, d'acord amb la declaració d'impacte ambiental, s'ha d'instal·lar a l'entrada o en el mateix depòsit.  
b) La xarxa de sanejament i d'evacuació d'aigües residuals, es dissenya separada, fins a la depuradora biològica la primera i la segona fins al pou absorbent. Les aigües residuals industrials es depuraran abans dels seu abocament i s'arrepleguen a través d'un circuit propi. Les úniques aigües residuals que necessitaran la xarxa municipal seran les procedents dels serveis sanitaris, que enllaçaran amb el servei públic existent en el camí de Ramonet dissenyat per a assumir l'abocament corresponent a una població màxima de 250 persones.  
c) La xarxa d'energia elèctrica i enllumenat connectarà en mitja tensió des de l'estació transformadora de la Plana, mitjançant línia subterrània de 20.000 V, fins al centre d'entrega situat en el límit de la parcel·la.  
d) El subministrament de gas natural s'efectua des de la xarxa de distribució que discorre pel camí de Ramonet, fins al qual s'arribarà mitjançant canalització subterrània en condicions reglamentàries per a l'alimentació a 16 atm al llarg dels camins de Ramonet i de Borriol, i està prevista una estació de regulació i amidada en el límit de la parcel·la.  
e) El servei de recollida de fems serà el municipal, aquest punt no ha rebut oposició de l'Ajuntament d'Almassora en el seu informe esmentat.  
f) L'accés rodat s'efectua des de la instal·lació pel camí de Borriol, camí del Pla de Museros i fins a arribar a la carretera nacional CN-340. El camí de Borriol (8 metres d'ample) s'amplia amb una franja de 9 metres que serà utilitzada com a vial de servei de la instal·lació (4,5 metros d'ample) i com a aparcament exterior (4,5 metres d'ample).  
g) Es preveu en la superfície de l'actuació la previsió d'aparcaments suficients per a atendre la demanda.  
Quart  
L'actuació sol·licitada és d'implantació adequada des del punt de vista de l'ordenació territorial, ja que s'efectua en zona d'usos predominantment industrials de les característiques de la qual és objecte aquesta, sense que interferisca en sòl d'ús residencial o terciari pròxims. D'altra banda, l'Ajuntament d'Almassora ha justificat que el sòl classificat per a ús industrial, limítrof amb el que és objecte de l'actuació, es pretén destinar a petita i mitjana indústria, tipologia en què no encaixa la que és objecte d'aquest expedient, segons s'ha vist en els antecedents d'aquest.  
Des del punt de vista econòmic i social l'actuació tampoc es irrellevant. Aporta un esforç inversor privat considerable en un sector capdavanter de l'economia valenciana i ofereix un important nombre de llocs de treball.  
De tot açò es desprén que és procedent la declaració d'interés comunitari de l'actuació sol·licitada, amb les condicions que es diran en la part dispositiva d'aquesta.  
Cinqué  
El Govern Valencià és l'òrgan competent per a la resolució de l'expedient, amb la consegüent aprovació de l'ordenació i definició del corresponent ús i aprofitament, en virtut del que disposa l'article 20 de la Llei de la Generalitat Valenciana 4/1992, de 5 de juny, sobre sòl no urbanitzable, amb l'informe previ del conseller d'Obres Públiques, Urbanisme i Transports.  
Vistos els preceptes legals esmentats i la resta de normativa aplicable, a proposta del conseller d'Obres Públiques, Urbanisme i Transports, el Govern Valencià  
ACORDA  
Primer  
Aprovar definitivament l'ordenació urbanística per a la construcció d'edificis i instal·lació d'indústria de fabricació de ceràmica, en sòl no urbanitzable comú del terme municipal d'Almassora, que afecta una superfície de 162.243 m2, que inclou diverses parcel·les cadastrals del polígon 5 del terme municipal esmentat, com a actuació integral d'interés comunitari que s'ha de desplegar en els termes de l'article 20 de la Llei de la Generalitat Valenciana 4/1992, de 5 de juny, sobre sòl no urbanitzable.  
Segon  
Adjudicar aquesta actuació integral d'interés comunitari a Almosafa, SL, que haurà d'executar-la d'acord amb les condicions següents:  
1) Satisfer a l'Ajuntament d'Almassora les compensacions econòmiques substitutives dels deures de cessió de terrenys per a zones verdes i les equivalents a l'aprofitament urbanístic no patrimonialitzable, abans de l'inici de l'execució. L'incompliment d'aquesta obligació determinarà la caducitat d'aquesta adjudicació i, si escau, de la declaració d'interés comunitari que comporta.  
2) Obtenir de l'Ajuntament d'Almassora, una llicència municipal abans de l'execució que haurà de demanar, en condicions d'obtenir-la, en el termini màxim dels sis mesos següents al de publicació d'aquest acord en el Diari Oficial de la Generalitat Valenciana. Com a garantia de l'execució de les obres d'urbanització l'adjudicatària depositarà davant l'Ajuntament una garantia, conforme a dret, del 6 per cent del cost total de les obres.  
3) L'execució de l'actuació integral s'ajustarà al projecte presentat amb aquesta finalitat, amb la documentació complementària aportada durant la tramitació de l'expedient. Així mateix s'hauran de complir les condicions fixades en la Declaració d'Impacte Ambiental de data 8 de juny de 1995.  
4) Almosafa SL haurà d'efectuar un seguiment arqueològic de les obres en projecte en el moment de la seua execució i principalment en el moviment de terres, així com realitzar les excavacions arqueològiques que resulten de l'estudi del terreny, i ha de donar compte d'això a la Direcció General del Patrimoni Artístic, de la Conselleria de Cultura, Educació i Ciència, a la qual també comunicarà l'inici de les obres per al seu seguiment.  
5) Qualsevol canvi que es produïsca en la titularitat de la promoció objecte d'aquesta actuació integral haurà de ser autoritzat pel Govern Valencià.  
Tercer  
Aquesta aprovació i adjudicació de l'actuació integral implica, a l'efecte expropiatori, la declaració de l'interés social i la necessitat d'ocupació dels terrenys necessaris, d'acord amb el projecte presentat, per a l'execució d'aqueixa. L'adjudicatari té la condició de beneficiari de l'expropiació, i serà a càrrec seu el pagament dels preus justs que s'han de satisfer. Tot això, d'acord amb l'article 20.3 de la Llei de la Generalitat Valenciana 4/1992, de 5 de juny, sobre sòl no urbanitzable.  
Contra aquest acord, que posa fi a la via administrativa, s'hi pot interposar un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors des del dia de la notificació o publicació d'aquest acord en el Diari Oficial de la Generalitat Valenciana.  
Abans de la interposició dels recurs esmentat, serà requisit imprescindible que el recurrent ho comunique al Govern Valencià, de conformitat amb el que estableixen els articles 57.2.f) i 58 de la Llei reguladora de la Jurisdicció Contenciosa Administrativa i l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Tot això, sense perjudici de poder presentar qualsevol altre recurs que estime oportú.  
Valencia, 25 de setembre de 1995  
El conseller secretari del Govern Valencià,  
JOSÉ JOAQUíN RIPOLL SERRANO